《宝剑歌》
明代·孙炎

宝剑光耿耿，佩之可以当一龙。
只是阴山太古雪，为谁结此青芙蓉。
明珠为宝锦为带，三尺枯蛟出冰海。
自从虎革裹干戈，飞入芒砀育光彩。
青田刘郎汉诸孙，传家惟有此物存。
匣中千年睡不醒，白帝血染桃花痕。
山童神全眼如日，时见蜿蜒走虚室。
我逢龙精不敢弹，正气直贯青天寒。
还君持之献明主，若岁大旱为霖雨。

作者简介：（1323—1362）明应天府句容人，字伯融。元末与丁复、夏煜游，有诗名，谈辨风生，雅负经济。朱元璋下金陵，炎从征浙东，以功授池州同知，进华阳知府，擢行省都事，克处州，授总制，措置有方。后为苗将贺仁德部俘杀，年四十。太祖即位，追封丹阳县男，谥忠悯。有《左司集》。